અત્યાર સુધી સુગમ સંગીતના વિશ્વભરમાં દસ હજાર કરતાં વધુ કાર્યક્રમો આપી ચૂકેલા અને સંગીતવિશ્વમાં લગભગ બધા ખેરખાંઓ સાથે કામ કરી ચૂકેલા સૂરોમાં ઉત્તમ એવા પુરુષોત્તમ ઉપાધ્યાયે આજે પોતાના આયખાનાં ૮૨ વર્ષ પૂરાં કરીને ૮૩મા વર્ષમાં પ્રવેશ કર્યો છે. ૧૫ ઑગસ્ટે જન્મેલા પુરુષોત્તમભાઈ માટે આજનો દિવસ ડબલ સેલિબ્રેશનનો છે અને વષોર્થી તેઓ ભરપૂર ઉત્સાહ સાથે એની ઉજવણી કરતા રહ્યા છે. તેઓ કહે છે, ‘હું જન્મ્યો ત્યારે દેશને આઝાદી મળી નહોતી એટલે એ સમયે તો આ દિવસ ઊજવાતો નહોતો. બેશક, ૧૯૪૭માં જ્યારથી દેશને આઝાદી આપવા માટે ૧૫ ઑગસ્ટની પસંદગી થઈ એને કારણે હું ખૂબ ગર્વ અનુભવતો હતો. હવે તો જન્મદિવસે ઘણાબધા શિષ્યો અને પરિચિતો ઘરે જ શુભેચ્છા આપવા આવે છે અને દુનિયાભરમાંથી સવારે સાડાપાંચ વાગ્યાથી જ રિલેટિવ્સ તેમ જ પરિચિતોના ફોન આવવા શરૂ થઈ જાય છે. ૩૩ વર્ષથી અમે કિન્નરી ગ્રુપ નામનું એક ગ્રુપ ચલાવીએ છીએ એના સભ્યો પણ ઘરે આવી જતા હોય છે. આ દિવસ મારી સાથે બધા માટે જ ડબલ સેલિબ્રેશનનો દિવસ બની જાય છે.’